**Mirajul unui vis de vară**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Simțeai mirajul verii cum se-ntinde

în visul ce te-ndeamnă uneori

să-ncerci, de prin tristeți, a te desprinde

și-a căuta miresmele de flori.

Cu pași timizi, pe urme-aproape șterse,

te-ai îndreptat spre clipe din trecut

ce încercau, din cupa lor, să verse

fiori de timp rămas nestrăbătut.

Când ai ajuns, din flori demult culese,

ai încercat buchete vii să-ți faci,

imaginându-ți clipele alese

un elixir din vechiul câmp de maci.

În timpul fără pași … pustietate!

Se destrămau secundele de ieri

în clipe de prin visuri, licitate

la prețuri invadate de tăceri.

Trecând, acum, prin lanurile verii,

încerci să ieși din visul care fu

doar vis ce apăru-n sfârșitul serii …

sau zilei ce trecu … ori, poate, nu.